CELEX: 52014PC0702
Language: lt
Date: 2014-11-11
Title: Pasiūlymas EUROPOS PARLAMENTO IR TARYBOS SPRENDIMAS dėl Europos prisitaikymo prie globalizacijos padarinių fondo lėšų mobilizavimo pagal 2013 m. gruodžio 2 d. Europos Parlamento, Tarybos ir Komisijos tarpinstitucinio susitarimo dėl biudžetinės drausmės, bendradarbiavimo biudžeto klausimais ir patikimo finansų valdymo 13 punktą (paraiška „EGF/2014/013 EL Odyssefs Fokas“)

|
			
		
		
		52014PC0702
		
			Pasiūlymas EUROPOS PARLAMENTO IR TARYBOS SPRENDIMAS dėl Europos prisitaikymo prie globalizacijos padarinių fondo lėšų mobilizavimo pagal 2013 m. gruodžio 2 d. Europos Parlamento, Tarybos ir Komisijos tarpinstitucinio susitarimo dėl biudžetinės drausmės, bendradarbiavimo biudžeto klausimais ir patikimo finansų valdymo 13 punktą (paraiška „EGF/2014/013 EL Odyssefs Fokas“) /* COM/2014/0702 final */
			
				
		
		
			
			   	AIŠKINAMASIS MEMORANDUMAS
PASIŪLYMO APLINKYBĖS
1.           Europos prisitaikymo prie
globalizacijos padarinių fondo (toliau – EGF) finansinės paramos
taisyklės nustatytos 2013 m. gruodžio 17 d. Europos Parlamento ir
Tarybos reglamente (ES) Nr. 1309/2013 dėl Europos prisitaikymo prie
globalizacijos padarinių fondo (2014–2020 m.), kuriuo panaikinamas
Reglamentas (EB) Nr. 1927/2006[1]
(toliau – EGF reglamentas). 
2.           Graikijos valdžios
institucijos pateikė paraišką „EGF/2014/013 EL/Odyssefs Fokas“
dėl finansinės paramos iš EGF, nes iš „Odyssefs Fokas S.A.“
Graikijoje buvo atleista darbuotojų.
3.           Išnagrinėjusi šią
paraišką Komisija, laikydamasi visų EGF reglamento taikytinų
nuostatų, padarė išvadą, kad sąlygos finansinei paramai iš
EGF suteikti yra įvykdytos.
PARAIŠKOS SANTRAUKA
 EGF paraiška || „EGF/2014/013 EL Odyssefs Fokas“ 
 Valstybė narė || Graikija 
 Susijęs (-ę) regionas (-ai) (NUTS 2 lygis) || Κεντρική Μακεδονία (Centrinė Makedonija, EL12),Θεσσαλία (Tesalija, EL14), Aττική (Atika, EL30) 
 Paraiškos pateikimo data || 2014 07 29 
 Paraiškos gavimo patvirtinimo data || 2014 08 04 
 Prašymo pateikti papildomos informacijos data || 2014 08 12 
 Papildomos informacijos pateikimo terminas || 2014 09 23 
 Vertinimo atlikimo terminas || 2014 12 16 
 Intervencijos kriterijus || EGF reglamento 4 straipsnio 1 dalies a punktas 
 Pagrindinė įmonė || „Odyssefs Fokas S.A.“ 
 Ekonominės veiklos sektorius (-iai) (NACE 2 red. skyrius)[2] || 47 skyrius (Mažmeninė prekyba, išskyrus variklinių transporto priemonių ir motociklų prekybą) 
 Patronuojamųjų bendrovių, tiekimo ir tolesnės gamybos grandies įmonių skaičius || 0 
 Ataskaitinis laikotarpis (keturių mėnesių) || 2014 m. vasario 3 d. – 2014 m. birželio 3 d. 
 Atleistų darbuotojų arba darbo veiklą nutraukusių asmenų skaičius per ataskaitinį laikotarpį (a) || 551 
 Atleistų darbuotojų arba darbo veiklą nutraukusių asmenų skaičius prieš ataskaitinį laikotarpį arba po jo (b) || 49 
 Bendras atleistų darbuotojų skaičius (a + b) || 600 
 Numatytas bendras tikslinių paramos gavėjų skaičius || 600 
 Tikslinių nedirbančių, nesimokančių ir mokymuose nedalyvaujančių jaunuolių (NEET) skaičius || 500 
 Prie individualių poreikių pritaikytoms paslaugoms skirtas biudžetas (EUR) || 10 530 000 
 EGF paramai įgyvendinti skirtas biudžetas [3](EUR) || 210 000 
 Visas biudžetas (EUR) || 10 740 000 
 EGF parama, EUR (60 %) || 6 444 000 
PARAIŠKOS VERTINIMAS
Procedūra
4.           Graikijos valdžios
institucijos paraišką „EGF/2014/013 EL/Odyssefs Fokas“ pateikė 2014
m. liepos 29 d., t. y. per 12 savaičių nuo dienos, kurią
buvo įgyvendinti EGF reglamento 4 straipsnyje išdėstyti intervencijos
kriterijai. Komisija patvirtino gavusi paraišką 2014 m.
rugpjūčio 4 d. – per dvi savaites nuo paraiškos pateikimo, o
2014 m. rugpjūčio 12 d. paprašė Graikijos valdžios
institucijų pateikti papildomos informacijos. Tokia papildoma informacija
buvo pateikta per šešias savaites nuo prašymo pateikimo dienos. 12
savaičių terminas, iki kurio gavusi tinkamai užpildytą
paraišką Komisija turėtų baigti pareiškėjo atitikties EGF
finansinės paramos suteikimo sąlygoms vertinimą, baigiasi 2014
m. gruodžio 16 d.
Paraiškos tinkamumas
Susijusios įmonės ir paramos
gavėjai
5.           Paraiška susijusi su
600 darbuotojų, atleistų iš įmonės „Odyssefs Fokas
S.A.“, kuri vykdė veiklą NACE 2 red. 47 skyriui priskiriamame
ekonomikos sektoriuje (Mažmeninė prekyba, išskyrus variklinių
transporto priemonių ir motociklų prekybą). Daugiausia
darbuotojų buvo atleista NUTS[4]
2 lygmens regionuose – Centrinėje Makedonijoje
(Κεντρική
Μακεδονία, EL12), Atikoje
(Aττική, EL30) ir Tesalijoje (Θεσσαλία,
EL14).
Intervencijos kriterijai
6.           Šią paraišką
Graikijos valdžios institucijos pateikė laikydamosi EGF reglamento
4 straipsnio 1 dalies a punkte nustatytų intervencijos
kriterijų, pagal kuriuos reikalaujama, kad per keturių
mėnesių ataskaitinį laikotarpį valstybės narės
įmonėje būtų atleista ne mažiau kaip 500 darbuotojų
arba būtų nutrūkusi savarankiškai dirbančių
asmenų veikla, įskaitant atleistus darbuotojus ir savarankiškai
dirbančius asmenis, kurių veikla nutrūko jos tiekimo ir
tolesnės gamybos grandies įmonėse.
7.           Keturių
mėnesių ataskaitinis laikotarpis – nuo 2014 m. vasario 3 d. iki 2014
m. birželio 3 d. 
8.           Paraiška susijusi su 551
darbuotoju, atleistu[5]
iš „Odyssefs Fokas“ per keturių mėnesių ataskaitinį
laikotarpį.
Atleistų darbuotojų ir darbo
veiklą nutraukusių asmenų skaičiaus apskaičiavimas
9.           Visi atleisti darbuotojai
apskaičiuoti nuo darbo sutarties de facto nutraukimo dienos ar nuo
sutarties galiojimo pabaigos.
Reikalavimus atitinkantys paramos
gavėjai
10.         Be 8 dalyje jau
minėtų darbuotojų, prie reikalavimus atitinkančių
paramos gavėjų priskiriami ir 7 dalyje nurodyti 49 darbuotojai, kurie
buvo atleisti prieš keturių mėnesių ataskaitinį
laikotarpį. Laikantis 6 straipsnyje nustatytų reikalavimų, visi
šie darbuotojai buvo atleisti po bendro pareiškimo apie planuojamą
darbuotojų atleidimą 2012 m. lapkričio 29 d[6]. Galima nustatyti aiškų
priežastinį ryšį su atleidimą ataskaitiniu laikotarpiu
paskatinusiu įvykiu.
11.         Todėl bendras
reikalavimus atitinkančių paramos gavėjų skaičius yra
600. 
Darbuotojų atleidimo sąsaja su
esminiais pasaulio prekybos sistemos struktūriniais pokyčiais
dėl globalizacijos ar pasaulinės finansų ir ekonomikos
krizės, kaip nurodyta Reglamente (EB) Nr. 546/2009
12.         Siekdama įrodyti
darbuotojų atleidimo sąsają su pasauline finansų ir
ekonomikos krize, kaip nurodyta Reglamente (EB) Nr. 546/2009, Graikija
teigia, kad Graikijos ekonomika šeštus metus iš eilės (2008–2013 m.)
patiria gilią recesiją. Remiantis ELSTAT, Graikijos statistikos
tarnyba, nuo 2008 m. Graikijos BVP sumažėjo 25,7 proc., valdžios
sektoriaus vartojimas – 21 proc., privatus vartojimas – 32,3 proc., o nedarbas
išaugo 20,6 proc. 
13.         Be to, sumažėjus BVP
padidėjo atotrūkis tarp BVP vienam Graikijos gyventojui ir BVP vienam
ES gyventojui, tad 1995–2007 m. Graikijos padaryta pažanga ekonominės
konvergencijos srityje buvo prarasta.
14.         Siekdama atsiskaityti už
užsienio skolos mokėjimus 2008 m. Graikijos vyriausybė
ėmėsi nepopuliarių priemonių – padidino mokestines pajamas,
supaprastino viešąsias išlaidas ir sumažino viešojo sektoriaus
darbuotojų atlyginimus. Siekiant padidinti Graikijos ekonomikos konkurencingumą,
atlyginimai privačiame sektoriuje irgi mažėjo. Nuo 2008 m.
tūkstančiai įmonių sustabdė veiklą, užsidarė
ir atleido savo darbuotojus; tūkstančiai savarankiškai
dirbančių asmenų nutraukė darbo veiklą, taip
prisidėdami prie staigaus nedarbo augimo. Sumažėjus pajamoms, iškart
sumažėjo vartojimas.
15.         2009 m. Graikijos, kaip ir
ES-27, namų ūkių vartojimas mažėjo. 2010 m. ir 2011 m.
ES-27 namų ūkių vartojimas pradėjo didėti, o 2012 m. –
nusmuko. Namų ūkių vartojimas Graikijoje mažėja nuo pasaulinės
finansų ir ekonomikos krizės pradžios ir kiekvienais metais šis
rodiklis vis blogėja.
Namų ūkių vartojimas
(pokytis (%), palyginti su ankstesniais metais)
   || 2008 || 2009 || 2010 || 2011 || 2012 
 ES-27 || 0,44 || -1,67 || 1,04 || 0,26 || -0,74 
 Graikija || 4,67 || -1,91 || -6,39 || -7,91 || -9,07 
Šaltinis: Eurostatas
16.         Remiantis ELSTAT ataskaita
dėl namų ūkių pajamų ir gyvenimo sąlygų,
2012 m. 23[7] proc.
graikų gyveno žemiau skurdo ribos.
17.         Remiantis neseniai atliktu
INE-GSEE[8]
tyrimu, kuris paskelbtas 2014 m. liepos mėn., trys iš keturių
darbuotojų nurodė, kad 2014 m. dėl atlyginimų mažinimo
jo arba jos pajamos sumažėjo, palyginti su ankstesniais metais. Be to,
38 proc. respondentų mano, kad jų atlyginimai kitą
ketvirtį bus vėl mažinami. Dauguma respondentų atitinkamai
sumažino savo išlaidas, visų pirma skirtas mažiau svarbiems biudžeto
elementams, kaip antai drabužiams ir avalynei.
18.         Iki šiol dėl EGF paramos[9] mažmeninės
prekybos sektoriui buvo pateiktos dar trys paraiškos, taip pat pagrįstos
pasauline finansų ir ekonomikos krize.
Darbuotojų atleidimą ir
veiklos nutraukimą lemiantys įvykiai 
19.         Pasak Graikijos valdžios
institucijų, darbuotojų atleidimą lėmė du pagrindiniai
įvykiai: 1) sumažėjusios namų ūkių disponuojamos
pajamos dėl didesnės mokesčių naštos, sumažėjusių
atlyginimų (privačiajame ir viešajame sektoriuose) ir augančio
nedarbo ir dėl to smarkiai sumažėjusi perkamoji galia; 2) dėl
grynųjų pinigų trūkumo Graikijos bankuose smarkiai
sumažintas paskolų išdavimas įmonėms ir asmenims. Remiantis
Graikijos banku, dėl grynųjų pinigų trūkumo Graikijos
bankuose metinis namų ūkiams ir įmonėms (išskyrus
finansų įmones) išduodamų paskolų augimo lygis nuo 2010 m.
yra neigiamas.
20.         9-ajame dešimtmetyje „Odyssefs
Fokas“, kuriai jau priklausė trečia pagal dydį universalinė
parduotuvė Graikijoje (bendras plotas 7 500 m2), aktyviai
ėmėsi didmeninės prekybos verslo: apsiėmė atstovauti
vidaus rinkoje gerai žinomoms užsienio drabužių įmonėms.
Pirmosios „parduotuvės parduotuvėje“ Graikijoje buvo įkurtos
„Fokas“ universalinėse parduotuvėse. Per kitą dešimtmetį
grupės „Fokas“ veikla sparčiai augo ir plėtėsi.
Įmonė sudarė daugiau išimtinės prekybos sutarčių
su tarptautinėmis drabužių įmonėmis ir frančizės
pagrindu atidarė įvairių tarptautinių prekių
ženklų parduotuves [10]Atėnuose
ir Salonikuose. 1999 – 2008 m. „Fokas“ plėtėsi toliau. Pagrindiniuose
Atėnų prekybos kvartaluose atidarytos dvi universalinės
parduotuvės, kurių bendras plotas atitinkamai 3 500 m² ir 8
500 m², taip pat atidaryti įvairūs prekybos salonai, frančizės
pagrindu veikiančios parduotuvės ir sutarčių su įvairiais
tarptautiniais prekės ženklais pagrindu veikiančios jų prekybos
atstovybės[11].
Sėkmė pasibaigė staiga, 2008 m. prasidėjus ekonomikos
ir finansų krizei.
21.         Prasidėjus finansų
ir ekonomikos krizei Graikijos ekonomika patyrė nuosmukį, dėl to
sumažėjo Graikijos namų ūkių perkamoji galia ir smarkiai
krito produktų, išskyrus pagrindinius produktus, paklausa; „Odyssefs
Fokas“ apyvarta taip pat pradėjo mažėti. 
„Odyssefs Fokas“ apyvarta (2008-2012 m.)
mln. EUR
 2008 || 2009 || 2010 || 2011 || 2012 
 100 || 87 || 69 || 49 || 30 
Šaltinis:
„Odyssefs Fokas“ balansai, paskelbti„ Gazette“ 2008–2012 m.
22.         Kita Graikijos ekonomikos
nuosmukio pasekmė – nepakankamas grynųjų pinigų srautas.
Kad išspręstų šią problemą, „Odyssefs Fokas“
nesėkmingai prašė bankų finansinės paramos. 
23.         Dėl sumažėjusios
apyvartos, kurią lėmė sumažėjęs vartojimas ir
griežtinamos kreditų suteikimo sąlygos, „Odyssefs Fokas“ bandymai
rasti išeitį iš susidariusios padėties buvo nesėkmingi. 2013 m.
lapkričio mėn., praėjus dvylikai mėnesių nuo paraiškos
padavimo siekiant apsaugos nuo kreditorių ir po įvairių
iškeldinimų, įmonė paskelbė bankrotą, dėl kurio
atleista daug darbuotojų, dėl kurių teikiama ši paraiška.
Tikėtinas darbuotojų atleidimo
poveikis vietos, regiono ar šalies ekonomikai ir užimtumui
24.         Graikijos valdžios
institucijos teigia, kad iš „Odyssefs Fokas“ atleidus darbuotojus dar labiau
padidės nedarbo lygis, jau anksčiau padidėjęs dėl
ekonomikos ir finansų krizės, ir suprastės itin nestabili
užimtumo padėtis. 2008 – 2013 m. darbo neturinčių
asmenų skaičius išaugo keturis kartus (2008 m. birželio
mėn. darbo ieškančių asmenų buvo 361 482, o
2013 m. birželio mėn. – 1 403 698)[12]. Graikijos nedarbo
lygis yra didžiausias, palyginti su ES valstybėmis narėmis, ir
penktas pagal dydį pasaulyje[13].
Nedarbo
lygis
Šaltinis:
Eurostatas[14]
25.         Daugiausia darbuotojų
(90 proc.) atleista Atikos ir Centrinės Makedonijos regionuose, o
likę apytikriai 10 proc. atleisti Tesalijos regione. 2013 m.
ketvirtąjį ketvirtį nedarbo lygis Atikoje ir Centrinėje
Makedonijoje buvo didesnis už nacionalinį vidurkį (27,5 proc.).
Atikoje jis buvo 28,2 proc., o Centrinėje Makedonijoje – 30,3 proc.[15]. Tesalijoje užimtumo
padėtis šiek tiek geresnė už nacionalinį vidurkį,
tačiau nedarbo lygis vis tiek yra 26 proc.
26.         Be to, visuose trijuose
regionuose trūksta darbo pasiūlymų, atsižvelgiant į tai,
kiek daug darbo ieškančių asmenų. Todėl daugiau kaip
70 proc. bedarbių jau daugiau kaip 12 mėnesių neturi darbo.
Centrinėje Makedonijoje jaunų darbo ieškančių asmenų
padėtis yra itin prasta – jaunimo nedarbo lygis siekia 60,4 proc. Be
to, Atikos regione sukuriama 43 proc. Graikijos BVP, todėl šiame
regione įsikūrusių įmonių uždarymas daro poveikį
visai Graikijos ekonomikai. 
Tiksliniai paramos gavėjai ir
siūlomi veiksmai
Tiksliniai paramos gavėjai
27.         Apskaičiuota, kad
priemonėmis pasinaudos 600 remtinų darbuotojų. Šių
darbuotojų pasiskirstymas pagal lytį, pilietybę ir amžių:
 Kategorija || Tikslinių paramos gavėjų skaičius 
 Lytis: || Vyrai: || 65 || (10,83 proc.) 
   || Moterys: || 535 || (89,17 proc.) 
 Pilietybė: || ES piliečiai || 592 || (98,67 proc.) 
   || ne ES piliečiai: || 8 || (1,33 proc.) 
 Amžiaus grupė: || 15–24 metų || 6 || (1,00 proc.) 
   || 25–29 metų || 45 || (7,50 proc.) 
   || 30–54 metų || 509 || (84,83 proc.) 
   || 55–64 metų || 39 || (6,50 proc.) 
   || vyresni nei 64 metų || 1 || (0,17 proc.) 
28.         Be to, Graikijos valdžios
institucijos suteiks prie individualių poreikių pritaikytas EGF
bendrai finansuojamas paslaugas ne daugiau kaip 500 nesimokančių,
nedirbančių ir mokymuose nedalyvaujančių jaunuolių
(NEET jaunuolių), kurie paraiškos pateikimo dieną buvo jaunesni kaip
30 metų, jeigu visi 8 dalyje nurodyti darbuotojai buvo atleisti NUTS 2
lygio regionuose – Κεντρική
Μακεδονία (Centrinėje
Makedonijoje, EL12), Θεσσαλία
(Tesalijoje, EL14) ir Aττική (Atikoje, EL30), kurie
atitinka reikalavimus pagal Jaunimo užimtumo iniciatyvą.
29.         Todėl numatytas bendras
tikslinių paramos gavėjų, pasinaudosiančių
priemonėmis, skaičius, įskaitant NEET jaunuolius, yra 1 100.
Siūlomų veiksmų
tinkamumas
30.         Prie individualių
poreikių pritaikytos paslaugos, kurios bus teikiamos atleistiems
darbuotojams ir NEET jaunuoliams, – tai toliau nurodyti veiksmai. 
–              
Profesinis orientavimas. Ši paramos priemonė, kuri bus skirta visiems dalyviams, apima
toliau nurodytus etapus:
1. NEET jaunuoliams skirta informacija. Kitaip negu 600 jau nustatytų remtinų darbuotojų (tai
buvę „Odyssefs Fokas“ darbuotojai), remtinų NEET jaunuolių
grupę dar reikia nustatyti. Atrinkdamos remtinus NEET jaunuolius,
Graikijos valdžios institucijos remsis kriterijais, atitinkančiais Jaunimo
garantijų iniciatyvos įgyvendinimo plane nurodytus kriterijus (t. y.
jaunuoliai, kuriems kyla atskirties pavojus, namų ūkių
pajamų lygis, švietimo lygis, nedarbo trukmė ir t. t.); kitas iš
atrankos kriterijų bus pareikštas susidomėjimas. Šiuo tikslu jos
ketina pradėti būtent NEET jaunuoliams skirtas informavimo
kampanijas.
2. Priėmimas ir registracija. Pagal pirmąją priemonę visi dalyviai (darbuotojai ir
NEET jaunuoliai) bus informuojami apie teikiamas paslaugas, esamas mokymo
programas ir įgūdžių bei mokymo reikalavimus. 
3. Įgūdžių vertinimas ir
dokumentai, liudijantys asmeninius ir profesinius įgūdžius. Pagal šią priemonę darbuotojams ir NEET jaunuoliams bus
padedama nustatyti turimus įgūdžius, su jų pačių
interesais susijusias galimybes ir parengti tikrovišką karjeros
planą. Vertinant įgūdžius vyksta intensyvios ir prie individualių
poreikių pritaikytos konsultacijos, sudarytos iš įvairių
etapų, per kuriuos darbuotojas ir konsultantas sprendžia tam tikrą
klausimą (pvz., dėl galimybių, interesų, motyvacijos
analizės, lūkesčių, kliūčių ir pan.).
Atlikus šiuos vertinimus parengiamas asmeninius ir profesinius įgūdžius
liudijantis dokumentas, kuriame išdėstomi dalyvio įgūdžiai,
asmeninis projektas ir veiksmų planas.
4. Pagalba ieškant darbo ir profesinis
orientavimas. Tai: 1) mokymai horizontaliųjų
klausimų srityje, pvz., socialinių įgūdžių lavinimas,
prisitaikymas prie naujų situacijų, sprendimų priėmimas; 2)
pagalba ieškant darbo – informacija apie laisvas darbo vietas, aktyvi vietos ir
regiono užimtumo galimybių paieška, darbo paieškos metodai ir mokymai,
susiję su CV ir motyvacinio laiško rašymu ir pasiruošimu pokalbiui
dėl darbo; 3) profesinis orientavimas: konsultantai atleistiems
darbuotojams teiks profesinio orientavimo paslaugas ir juos supažindins su
konkrečiais darbo pasiūlymais.
5. Konsultacijos įsidarbinant. Konsultantai taip pat teiks paramą darbuotojams ir NEET
jaunuoliams įgyvendinant jų mokymo programas ir individualius
reintegracijos į darbo rinką planus. Įmonės įsteigimu
besidomintiems dalyviams bus teikiama bendra parama ir konsultacijos verslumui
skatinti pagal šią profesinio orientavimo priemonę.
6. Stebėsena.
Dalyvių stebėsena atliekama šešis mėnesius po priemonių
įgyvendinimo.
–              
Mokymas, perkvalifikavimas ir profesinis
mokymas. Pagal šią priemonę darbuotojams ir
NEET jaunuoliams organizuojami profesinio mokymo kursai, atitinkantys jų
poreikius, kurie buvo nustatyti profesinių konsultacijų metu;
pasirenkami kursai, apimantys dideles plėtros perspektyvas turinčias
sritis ir sektorius ir atitinkantys pripažintus poreikius darbo rinkoje. Mokymo
kursai taip pat galėtų būti papildomi stažuote.
–              
Parama verslui steigti.
Nuosavą verslą pradėję darbuotojai arba NEET jaunuoliai
gaus iki 15 000 EUR paramą steigimo išlaidoms padengti. Graikijoje
galimybė gauti finansavimą yra vienas iš didžiausių
sunkumų, su kuriais susiduria naujas įmonės steigiantys
verslininkai. Neturėdami pakankamai grynųjų pinigų bankai
atmeta daugelį prašymų suteikti paskolą. Šia finansinės
paramos priemone siekiama skatinti verslumą.
–              
Darbo paieškos išmoka ir mokymo išmoka. Paramos gavėjams bus skirta 50 EUR už vieną dalyvavimo
profesinio orientavimo užsiėmimuose dieną, kad jie galėtų
padengti su dalyvavimu susijusias išlaidas. Mokymo išmoka sieks 6 EUR už
valandą.
–              
Judumo pašalpa.
Darbuotojai arba NEET jaunuoliai, sutinkantys dirbti darbą, dėl kurio
reikės keisti gyvenamąją vietą, gaus vienkartinę 2 000
EUR sumą būtinosioms išlaidoms padengti.
31.         Čia išvardyti
siūlomi veiksmai yra aktyvios darbo rinkos priemonės, priskiriamos
prie tinkamų finansuoti veiksmų, apibrėžtų EGF reglamento 7
straipsnyje. Šie veiksmai nėra pasyvių socialinės apsaugos
priemonių pakaitalas. 
32.         Graikijos valdžios
institucijos pateikė prašomos informacijos apie veiksmus, kurie
susijusioms įmonėms yra privalomi pagal nacionalinės teisės
aktus arba kolektyvines sutartis. Jos patvirtino, kad finansinė parama iš
EGF neatstos tokių veiksmų.
Biudžeto sąmata
33.         Numatomos bendros išlaidos sudaro
10 740 000 EUR, iš kurių prie individualių poreikių pritaikytoms
paslaugoms skiriama 10 530 000 EUR, o parengiamajai, valdymo, informavimo ir
viešinimo, kontrolės ir ataskaitų teikimo veiklai – 210 000 EUR.
34.         Bendra iš EGF prašomos
finansinės paramos suma yra 6 444 000 EUR (60 proc. visų
išlaidų).
 Veiksmai || Numatomas dalyvių skaičius || Numatomos išlaidos vienam dalyviui (EUR) (*) || Bendros numatytos išlaidos (EUR) (**) 
 Prie individualių poreikių pritaikytos paslaugos (veiksmai pagal EGF reglamento 7 straipsnio 1 dalies a ir c punktus) 
 Profesinis orientavimas || 1 100 || 1 250 || 1 375 000 
 Mokymas, perkvalifikavimas ir profesinis mokymas || 1 100 || 2 691 || 2 960 000 
 Parama verslui steigti || 200 || 15 000 || 3 000 000 
 Tarpinė suma (a): || – || 7 335 000 
 (69,66 proc.) 
 Išmokos ir paskatos (veiksmai pagal EGF reglamento 7 straipsnio 1 dalies b punktą) 
 Darbo paieškos išmoka || 1 100 || 1 250 || 1 375 000 
 Mokymo išmoka || 900 || 1 800 || 1 620 000 
 Judumo pašalpa || 100 || 2 000 || 200 000 
 Tarpinė suma (b): || – || 3 195 000 
 (30,34 proc.) 
 Veiksmai pagal EGF reglamento 7 straipsnio 4 dalį 
 1. Parengiamoji veikla || – || 40 000 
 2. Valdymas || – || 40 000 
 3. Informavimas ir viešinimas || – || 100 000 
 4. Kontrolė ir ataskaitų teikimas || – || 30 000 
 Tarpinė suma (c): || – || 210 000 
 (1,96 proc.) 
 Visos išlaidos (a + b + c): || – || 10 740 000 
 EGF parama (60 proc. visų išlaidų) || – || 6 444 000 
(*) Kad būtų išvengta
dešimtųjų dalių, numatytos išlaidos vienam darbuotojui buvo
suapvalintos. Tačiau suapvalinimas neturi įtakos bendrai kiekvienos
priemonės išlaidų sumai, kuri išlieka tokia, kokia nurodyta Graikijos
pateiktoje paraiškoje.
(**) Bendros sąnaudos netikslios
dėl suapvalinimo.
35.         Su veiksmais, nurodytais
lentelėje kaip veiksmai pagal EGF reglamento 7 straipsnio 1 dalies b
punktą, susijusios sąnaudos negali viršyti 35 proc. visų šioje
dalyje nurodytų suderinto prie individualių poreikių
pritaikytų paslaugų rinkinio sąnaudų. Graikijos valdžios
institucijos patvirtino, kad šie veiksmai priklauso nuo tikslinių paramos
gavėjų aktyvaus dalyvavimo mokymuose ar ieškant darbo.
36.         Graikijos valdžios
institucijos patvirtino, kad investicijų, skirtų pradedantiems
savarankišką veiklą ar verslą asmenims, ir darbuotojams,
perimantiems įmonę, sąnaudos neviršys 15 000 EUR vienam paramos
gavėjui. 
Išlaidų tinkamumo finansuoti
laikotarpis
37.         2014 m. spalio 20 d. Graikijos
valdžios institucijos tiksliniams paramos gavėjams pradėjo teikti
prie individualių poreikių pritaikytas paslaugas. Todėl 30
punkte nurodytų veiksmų išlaidos laikomos tinkamomis finansuoti EGF
finansinės paramos lėšomis nuo 2014 m. spalio 20 d. iki 2016 m.
spalio 20 d.
38.         2014 m. rugsėjo 1 d.
Graikijos valdžios institucijos pradėjo patirti administracines išlaidas,
susijusias su EGF įgyvendinimu. Todėl parengiamosios, valdymo,
informavimo ir viešinimo, kontrolės ir ataskaitų teikimo veiklos
išlaidos laikomos tinkamomis finansuoti EGF finansinės paramos
lėšomis nuo 2014 m. rugsėjo 1 d. iki 2017 m. balandžio 20 d.
Iš nacionalinių ar Sąjungos
fondų finansuojamų veiksmų papildomumas
39.         Nacionalinio išankstinio
finansavimo ar bendro finansavimo šaltinis – Plėtros ministerijos
valstybės investicijų programa.
40.         Graikijos valdžios
institucijos patvirtino, kad pirmiau aprašytoms priemonėms, kurioms
skiriama finansinė parama iš EGF, nebus skiriama finansinė parama
pagal kitas Sąjungos finansines priemones.
Tvarka, pagal kurią buvo
konsultuotasi su tiksliniais paramos gavėjais ar jų atstovais arba
socialiniais partneriais, vietos ar regiono valdžios institucijomis
41.         Graikijos valdžios
institucijos nurodė, kad suderintas prie individualių poreikių
pritaikytų paslaugų paketas buvo parengtas konsultuojantis su
tikslinių paramos gavėjų (buvusių „Fokas“ darbuotojų
ir darbuotojams atstovaujančių teisininkų) ir Graikijos
privačiojo sektoriaus darbuotojų federacijos atstovais. 2014 m.
vasario mėn. įvyko pirmas susitikimas siekiant patikrinti, ar paramos
teikimas buvusiems „Fokas“ darbuotojams atitinka kriterijus. Užmezgus EYSEKT[16] ryšius su
darbuotojų atstovais, 2014 m. liepos 8 d. buvo aptarta siūloma
paraiška ir integruoto priemonių rinkinio turinys.
Valdymo ir kontrolės sistemos
42.         Paraiškoje pateiktas valdymo
ir kontrolės sistemos aprašas, kuriame nurodyta susijusių
įstaigų atsakomybė. Graikija pranešė Komisijai, kad
finansinę paramą valdys ir kontroliuos tos pačios institucijos,
kurios valdo ir kontroliuoja Europos socialinio fondo (ESF) Graikijai
teikiamą paramą. ESF veiksmų koordinavimo ir stebėsenos
institucija (EYSEKT) bus vadovaujančioji institucija, EDEL (Fiskalinio
audito komitetas) – kontrolės institucija, o specialioji Mokėjimo
institucijos tarnyba – sertifikavimo institucija.
Susijusios valstybės narės
įsipareigojimai
43.         Graikijos valdžios
institucijos suteikė visas reikiamas garantijas: 
–              
bus laikomasi vienodo požiūrio ir
nediskriminavimo principo suteikiant galimybę naudotis siūlomais veiksmais
ir juos įgyvendinant;
–              
buvo laikytasi nacionalinės ir ES teisės
aktuose nustatytų su kolektyviniu atleidimu susijusių
reikalavimų;
–              
siūlomi veiksmai nebus finansiškai remiami iš
kitų Sąjungos fondų ar pagal kitas finansines priemones ir bus
išvengta bet kokio dvigubo finansavimo;
–              
siūlomi veiksmai papildys
struktūrinių fondų lėšomis finansuojamus veiksmus; 
–              
finansinė parama iš EGF atitiks
procedūrines ir materialines Sąjungos taikomas valstybės
pagalbos taisykles.
POVEIKIS BIUDŽETUI
Biudžeto pasiūlymas
44.         EGF didžiausia metinė
suma neviršija 150 mln. EUR (2011 m. kainomis), kaip nustatyta 2013 m.
gruodžio 2 d. Tarybos reglamento (ES, Euratomas) Nr. 1311/2013, kuriuo
nustatoma 2014–2020 m. daugiametė finansinė programa[17], 12 straipsnyje.
45.         Išnagrinėjusi
paraišką pagal taikytinas EGF reglamento 13 straipsnio 1 dalies
sąlygas ir atsižvelgusi į tikslinių paramos gavėjų
skaičių, siūlomus veiksmus ir numatytas išlaidas, Komisija
siūlo mobilizuoti iš EGF 6 444 000 EUR sumą, atitinkančią
60 proc. siūlomų veiksmų bendrų išlaidų, kad
būtų suteikta finansinė parama pagal pateiktą
paraišką.
46.         Siūlomą
sprendimą mobilizuoti EGF lėšas bendrai priims Europos Parlamentas ir
Taryba, kaip nurodyta 2013 m. gruodžio 2 d. Europos Parlamento, Tarybos ir
Komisijos tarpinstitucinio susitarimo dėl biudžetinės drausmės,
bendradarbiavimo biudžeto klausimais ir patikimo finansų valdymo[18] 13 punkte.
Susiję teisės aktai
47.         Komisija, pateikdama šį
pasiūlymą dėl sprendimo mobilizuoti EGF lėšas, Europos
Parlamentui ir Tarybai taip pat pateiks pasiūlymą pervesti 6 444 000 EUR
sumą į atitinkamą biudžeto eilutę.
48.         Kartu su šiuo pasiūlymu
dėl sprendimo mobilizuoti EGF lėšas Komisija priims sprendimą
dėl finansinės paramos kaip įgyvendinimo aktą, kuris
įsigalios tą dieną, kai Europos Parlamentas ir Taryba priims
siūlomą sprendimą mobilizuoti EGF lėšas.
Pasiūlymas
EUROPOS PARLAMENTO IR TARYBOS SPRENDIMAS
dėl Europos prisitaikymo prie
globalizacijos padarinių fondo lėšų mobilizavimo pagal 2013 m.
gruodžio 2 d. Europos Parlamento, Tarybos ir Komisijos tarpinstitucinio
susitarimo dėl biudžetinės drausmės, bendradarbiavimo biudžeto
klausimais ir patikimo finansų valdymo 13 punktą
(paraiška „EGF/2014/013 EL Odyssefs Fokas“)
EUROPOS PARLAMENTAS IR EUROPOS
SĄJUNGOS TARYBA,
atsižvelgdami į Sutartį dėl
Europos Sąjungos veikimo,
atsižvelgdami į 2013 m. gruodžio 17 d.
Europos Parlamento ir Tarybos reglamentą (ES) Nr. 1309/2013 dėl
Europos prisitaikymo prie globalizacijos padarinių fondo (2014–2020 m.),
kuriuo panaikinamas Reglamentas (EB) Nr. 1927/2006, [19]ypač į jo 15 straipsnio
4 dalį,
atsižvelgdami į 2013 m. gruodžio 2 d.
Europos Parlamento, Tarybos ir Komisijos tarpinstitucinį susitarimą
dėl biudžetinės drausmės, bendradarbiavimo biudžeto klausimais
ir patikimo finansų valdymo[20],
ypač į jo 13 punktą,
atsižvelgdami į Europos Komisijos
pasiūlymą,
kadangi:
(1)       Europos prisitaikymo prie
globalizacijos padarinių fondas (toliau – EGF) įsteigtas teikti
paramą atleistiems darbuotojams ir darbo veiklą nutraukusiems
savarankiškai dirbantiems asmenims dėl su globalizacija susijusių
esminių pasaulio prekybos sistemos struktūrinių
pokyčių, dėl besitęsiančios pasaulinės
finansų ir ekonomikos krizės, kaip nurodyta Reglamente (EB)
Nr. 546/2009[21],
arba dėl naujos pasaulinės finansų ir ekonomikos krizės ir
padėti jiems vėl integruotis į darbo rinką;
(2)       EGF didžiausia metinė
suma neviršija 150 mln. EUR (2011 m. kainomis), kaip nustatyta Tarybos
reglamento (ES, Euratomas) Nr. 1311/2013 12 straipsnyje;
(3)       2014 m. liepos 29 d. Graikija
pateikė paraišką mobilizuoti EGF lėšas dėl darbuotojų
atleidimo[22]
iš „Odyssefs Fokas S. A.“ Graikijoje ir ją papildė išsamesne
informacija, kaip nustatyta Reglamento (ES) Nr. 1309/2013 8
straipsnio 3 dalyje. Ši paraiška atitinka EGF finansinės paramos sumai
nustatyti taikomus reikalavimus, kaip nustatyta Reglamento (ES) Nr. 1309/2013
13 straipsnyje;
(4)       remdamasi Reglamento (ES) Nr.
1309/2013 6 straipsnio 2 dalimi, Graikija nusprendė nedirbantiems,
nesimokantiems ir mokymuose nedalyvaujantiems jaunuoliams (NEET) irgi teikti iš
EGF bendrai finansuojamas prie individualių poreikių pritaikytas
paslaugas;
(5)       todėl iš EGF
turėtų būti mobilizuota 6 444 000 EUR suma finansinei paramai
pagal Graikijos pateiktą paraišką suteikti,
PRIĖMĖ ŠĮ
SPRENDIMĄ: 
1 straipsnis
2014 finansinių metų Europos
Sąjungos bendrajame biudžete EGF lėšos mobilizuojamos siekiant skirti
6 444 000 EUR įsipareigojimų ir mokėjimų asignavimų
sumą.
2 straipsnis
Šis sprendimas
skelbiamas Europos Sąjungos oficialiajame leidinyje.
Priimta Briuselyje
Europos Parlamento vardu                           Tarybos
vardu
Pirmininkas                                                    Pirmininkas
[1]               OL L 347, 2013 12 20, p. 855.
[2]               2006 m. gruodžio 20 d. Europos Parlamento ir Tarybos
reglamentas (EB) Nr. 1893/2006, nustatantis statistinį ekonominės
veiklos rūšių klasifikatorių NACE 2 red. ir iš dalies
keičiantis Tarybos reglamentą (EEB) Nr. 3037/90 bei tam tikrus EB
reglamentus dėl konkrečių statistikos sričių (OL L
393, 2006 12 30, p. 1).
[3]               Pagal Reglamento (ES) Nr. 1309/2013
7 straipsnio ketvirtą pastraipą.
[4]               2012 m. lapkričio 8 d. Komisijos reglamentas
(ES) Nr. 1046/2012, kuriuo įgyvendinamos Europos Parlamento ir
Tarybos reglamento (EB) Nr 1059/2003 dėl bendro teritorinių
statistinių vienetų klasifikatoriaus (NUTS) nustatymo nuostatos
dėl naujojo regionų suskirstymo laiko eilučių perdavimo (OL
L 310 310, 2012 11 9, p. 34).
[5]               Pagal EGF reglamento 3 straipsnio a
dalį//punktą?.
[6]               2012 m. lapkričio 29 d. „Fokas“ pateikė
prašymą pagal Bankroto kodekso 99 straipsnį, siekdamas apsaugos nuo
kreditorių. 
[7]               Graikijoje skurdo riba yra 5 708 EUR per metus
vienam gyventojui (pavieniams asmenims) ir 11 986 EUR namų ūkiams,
kuriuos sudaro du suaugusieji ir du vaikai iki 14 metų.
[8]               http://www.inegsee.gr/wp-content/uploads/2014/07/Symperasmata.pdf
[9]               „EGF/2010/016 ES Aragón retail“. COM(2010) 615.
                „EGF/2011/004 EL ALDI
Hellas“. COM(2011) 580.
                „EGF/2014/009 EL Sprider
Stores“, šiuo metu vertinama.
[10]             „Original Levi’s Stores“ (1994 m.), „Active“
(1996 m.) ir „Gruppo T“ (taip pat 1996 m.).
[11]             „Esprit,“ „Mango“, „Façonable“ ir „Gerry Weber“.
[12]             www.statistics.gr
[13]             Šaltinis:
ILO.
http://www.ilo.org/global/research/global-reports/global-employment-trends/2014/WCMS_233936/lang--en/index.htm
[14]             Tsdec kodas 450
[15]             Šaltinis: ELSTAT. 2013 m. IV ketvirtis, darbo jėgos
tyrimas.
[16]             ESF veiksmų koordinavimo ir stebėsenos
institucija (EYSEKT) yra EGF vadovaujančioji institucija Graikijoje.
[17]             OL L 347, 2013 12 20, p. 884.
[18]             OL C 373, 2013 12 20, p. 1.
[19]             OL L 347, 2013 12 20, p. 855.
[20]             OL C 373, 2013 12 20, p. 1.
[21]             OL L 167, 2009 6 29, p. 26.
[22]             Pagal EGF reglamento 3 straipsnio a dalį.